Document ID: 32013D0250

DEĊIŻJONI TAL-KUMMISSJONI
tal-21 ta’ Mejju 2013
li tistabbilixxi l-kriterji ekoloġiċi għall-għoti tal-Ekotikketta tal-UE għar-rubinetterija sanitarja
(notifikata bid-dokument C(2013) 2826)
(Test b’relevanza għaż-ŻEE)
(2013/250/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (1), u b’mod partikolari l-Artikolu 8(2) tiegħu,
Wara li kkonsultat il-Bord tal-Ekotikkettar tal-Unjoni Ewropea,
Billi:
(1)
Skont ir-Regolament (KE) Nru 66/2010, l-Ekotikketta tal-UE tista’ tingħata lil dawk il-prodotti b’impatt ambjentali mnaqqas matul iċ-ċiklu kollu ta’ ħajjithom.
(2)
Ir-Regolament (KE) Nru 66/2010 jipprovdi li għandhom jiġu stabbiliti kriterji speċifiċi tal-Ekotikketta tal-UE skont il-gruppi ta’ prodotti.
(3)
Minħabba li l-konsum tal-ilma u l-enerġija relatata mat-tisħin tal-ilma jikkontribwixxu b’mod sinifikanti għall-impatti ambjentali kumplessivi ta’ unitajiet domestiċi u ta’ bini mhux domestiku, huwa xieraq li jiġu stabbiliti kriterji tal-Ekotikketta tal-UE għall-grupp ta’ prodotti “rubinetterija sanitarja”. Il-kriterji għandhom, b’mod partikolari jippromwovu prodotti effiċjenti fl-użu tal-ilma, li jikkontribwixxu għat-tnaqqis fil-konsum tal-ilma u b’hekk ukoll fl-enerġija meħtieġa għat-tisħin tal-ilma.
(4)
Il-miżuri pprovduti f’din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
1. Il-grupp ta’ prodotti “rubinetterija sanitarja” għandu jiġbor fih: viti tal-ilma domestiċi, bexxiexi tad-doċċa u doċċi li fil-biċċa l-kbira jintużaw għat-twassil tal-ilma għall-iġjene personali, it-tindif, it-tisjir u x-xorb, inkluż meta jiġu kkumerċjalizzati għal użu mhux domestiku.
2. Il-prodotti li ġejjin għandhom jiġu esklużi mill-grupp ta’ prodotti “rubinetterija sanitarja”.
(a)
viti tal-ilma tal-banju;
(b)
doċċi b’pum/b’manku doppju;
(c)
rubinetterija sanitarja b’użu speċifiku mhux domestiku.
Artikolu 2
Id-definizzjonijiet li ġejjin għandhom japplikaw għall-fini ta’ din id-Deċiżjoni:
(1)
“vit tal-ilma” tfisser valv li jitħaddem direttament jew indirettament, b’mod mekkaniku u/jew awtomatiku u li minnu jitwassal l-ilma;
(2)
“bexxiexa tad-doċċa” tfisser
(a)
żbokk fiss fl-għoli jew mal-ġenb tad-doċċa, żbokk tad-doċċa ta’ ilma bi pressjoni jew tagħmir simili li jista’ jiġi aġġustat, u li jiggwida l-ilma minn sistema ta’ provvista għal fuq l-utent; jew
(b)
żbokk tad-doċċa mobbli li jinżamm fl-idejn, imqabbad ma’ vit tal-ilma b’manku tad-doċċa u li jista’ jiddendel direttament fuq il-vit tal-ilma jew mal-ħajt bl-għajnuna ta’ sapport xieraq;
(3)
“doċċa” tfisser kombinazzjoni ta’ bexxiexa tad-doċċa u valvi tal-kontroll interrelatati u/jew apparat li jiġi imballat u mibjugħ bħala kitt;
(4)
“doċċa b’pum/b’manku doppju” tfisser doċċa mgħammra b’manki jew pumi separati għall-kontroll tal-provvista tal-ilma kiesaħ u l-ilma sħun;
(5)
“doċċa tal-elettriku” tfisser doċċa mgħammra b’apparat għat-tisħin tal-ilma lokalizzat għad-doċċa bl-użu tal-elettriku;
(6)
“rubinetterija sanitarja b’użu speċifiku mhux domestiku” tfisser rubinetterija sanitarja li teħtieġ fluss tal-ilma illimitat biex tissodisfa l-funzjoni mhux domestika maħsuba;
(7)
“apparat li jillimita l-fluss tal-ilma” tfisser apparat tekniku li jillimita l-fluss tal-ilma għal volum partikolari u li jippermetti fluss tal-ilma ogħla biss meta jiġi attivat mill-utent għal perjodu ta’ ħin determinat waqt użu uniku;
(8)
“ir-rata massima disponibbli ta’ fluss tal-ilma” tfisser l-ogħla rata disponibbli ta’ fluss tal-ilma mis-sistema jew mill-aċċessorju individwali;
(9)
“ir-rata massima l-aktar baxxa disponibbli ta’ fluss tal-ilma” tfisser l-aktar rata baxxa ta’ fluss tal-ilma mis-sistema jew l-aċċessorju individwali disponibbli meta l-valv ikun miftuħ kollu;
(10)
“karatteristika teknika tas-sigurtà” tfisser apparat li jifforma parti minn rubinetterija sanitarja kkontrollata b’senser li jintuża biex jipprevjeni l-fluss kontinwu tal-ilma billi jwaqqaf il-provvista tal-ilma wara ħin issettjat minn qabel, anke jekk ikun hemm persuna jew oġġett fil-medda tas-senser.
Artikolu 3
Il-kriterji għall-għoti tal-Ekotikketta tal-UE skont ir-Regolament (KE) Nru 66/2010, għal prodott ikklassifikat fil-grupp ta’ prodotti “rubinetterija sanitarja” ddefinit fl-Artikolu 1 ta’ din id-Deċiżjoni, kif ukoll ir-rekwiżiti ta’ valutazzjoni u verifika relatati huma stabbiliti fl-Anness ta’ din id-Deċiżjoni.
Artikolu 4
Il-kriterji u r-rekwiżiti ta’ valutazzjoni relatati stabbiliti fl-Anness, għandhom ikunu validi għal erba’ snin mid-data tal-adozzjoni ta’ din id-Deċiżjoni.
Artikolu 5
Għal finijiet amministrattivi, in-numru tal-kodiċi assenjat lill-grupp ta’ prodotti “rubinetterija sanitarja” għandu jkun “x”.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, il-21 ta’ Mejju 2013.

Labels: 1
14
20
7
3